**COMIAT DE 2n de Batxillerat**

Text per part de les famílies

Si us dic botons, marietes... Sabeu de què estic parlant?

L’escola bressol. Sigueu del poble que sigueu molts de vosaltres vau començar a entrar a una aula abans dels 3 anys.

Allà, la feina com a mares i pares (i avis i àvies sovint!) era deixar-vos-hi i, a la tornada de la feina, preguntar si havíeu dormit, quants canvis de bolquers hi havia hagut i assegurar-nos que no us emportàveu mitja tona de sorra del pati, dins les butxaques de la bata. En el pitjor dels casos algun dels nostres fills o filles havia rebut una queixalada o estirada de cabells per part d’un company (que mai sabíem amb certesa quin havia estat).

La següent etapa va ser Infantil: el vostre primer contacte amb l’escriptura i les primeres lectures. Segurament allà va ser on vau prendre consciència d’escola i on vau descobrir la celebració de moltes festes del calendari (la castanyada, la vella quaresma, el Nadal...)

Els àlbums a finals d’any i els àlbums en acabar el curs, ens mantenien una bona estona entretinguts. Començàvem a prendre consciència que us fèieu grans.

De 1r a 6è de Primària les vostres capacitats com a persones van anar creixent: als coneixements de matemàtiques, socials, TIC, llengües, educació física...s’hi va sumar l’adquirir habilitats socials que us van fer cada vegada més autònoms.

Els nervis per començar ESO els vam compartir: a vosaltres i a nosaltres ens feia respecte. Les converses de les famílies els primers dies de 1r: *què, com ho porta el teu? S’ha adaptat bé la teva nena?*

I d’aquells patiments inicials... a avui!!

Durant el vostre pas per l’institut heu fet noves amistats; heu començat a sortir junts a alguna festa, heu treballat en equip, heu participat plegats en un intercanvi a França, en proves esportives... Heu compartit moltes estones, més hores de les que heu passat amb les famílies. Han estat 6 anys de camí plegats.

En aquesta etapa de creixement i descoberta de vosaltres mateixos hi ha tingut un paper clau el **professorat**. Com a famílies, expressem el nostre agraïment a totes i cadascuna de les persones que durant aquests anys han tingut a classe els nostres fills i les nostres filles. Molts no són ara aquí però de ben segur que n’hi ha algun que ha deixat una empremta inesborrable en els joves que avui tenim aquí.

I a banda dels professors i professores, evidentment, hem caminat al vostre costat les **famílies**. Algunes vegades potser no us hem acabat d’entendre; d’altres l’hem encertat de ple però el que és segur és que ho hem intentat perquè sou el que més estimem.

Precisament per això, creiem que és tan important que avui puguem ser aquí les famílies, al costat del professorat, la direcció de l’institut de Taradell i el regidor d’Educació. Acompanyar en el creixement dels joves és responsabilitat de totes i tots. Que Taradell disposi d’institut és indiscutiblement un valor per al poble; i que aquest institut el fem entre tota la comunitat, un valor afegit.

Aquí comença una nova etapa en les vostre vides: també de creixement i de formació. Aprendre és per a tota la vida. Cadascú escollirà allò que més s’adigui amb les seves capacitats i els seus interessos. Encara que ja sou persones autònomes i prendreu les vostres pròpies decisions, les famílies sempre hi serem.

Per acabar, en nom de l’Associació de famílies, transmeto el més sincer agraïment al nostre director, Jordi Codinachs i a la resta de membres de **l’equip directiu**; i als tutors de 2n de Batxillerat, Josep M. Moreno i Jordi Tosar. Per la seva dedicació en un curs excepcionalment complicat per les restriccions i imposicions de la pandèmia. Malgrat totes les incerteses, s’ha pogut arribar a bon port. De l’experiència de ben segur que se’n trauran també bons aprenentatges.

ENHORABONA A TOTES I TOTS.

MOLTA SORT EN ELS CAMINS QUE A PARTIR D’ARA EMPRENDREU.

*29 de juny de 2021*

*roser riera*